CELEX: 32013H0730(10)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma 2013 tal-Ungerija u li twassal opinjoni tal-Kunsill dwar il-Programm ta' Konverġenza tal-Ungerija, 2012-2016

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/37
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma 2013 tal-Ungerija u li twassal opinjoni tal-Kunsill dwar il-Programm ta' Konverġenza tal-Ungerija, 2012-2016
   2013/C 217/10
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ ta’ pożizzjonijiet ta' baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 9(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titnieda strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta' Lulju 2010, il-Kunsill adotta rakkomandazzjoni dwar il-linji gwida wiesa' għall-politiki ekonomiċi tal-Istati Membri u tal-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (3), li flimkien jiffurmaw il-'linji gwida integrati'. L-Istati Membri ġew mistiedna jqisu l-linji gwida integrati fil-politiki nazzjonali tagħhom fir-rigward tal-ekonomija u tal-impjiegi.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew fuq Patt għal Tkabbir u Impjiegi, li jipprovdi qafas koerenti għal azzjoni fil-livell nazzjonali, fil-livell tal-UE u fil-livell taż-żona tal-euro bl-użu tal-pressjonijiet, strumenti u politiki kollha possibbli. Huma ddeċidew li tittieħed azzjoni fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-istrateġija Ewropa 2020 u biex jiġu implimentati r-rakkomandazzjonijiet speċifiċi għal kull pajjiż partikolari.
            
         
               (4)
            
            
               Fl-10 ta' Lulju 2012, il-Kunsill adotta Rakkomandazzjoni (4) dwar il-Programm Nazzjonali ta' Riforma tal-Ungerija għall-2012 u wassal l-opinjoni tiegħu dwar il-Programm ta' Konverġenza tal-Ungerija għall-perjodu 2012-2015.
            
         
               (5)
            
            
               Fit-28 ta' Novembru 2012, il-Kummissjoni adottat Stħarriġ Annwali dwar it-Tkabbir, li jimmarka l-bidu tas-Semestru Ewropew 2013 għall-koordinazzjoni tal-politika ekonomika. Barra minn hekk, fit-28 ta' Novembru 2012, il-Kummissjoni, abbażi tar-Regolament (UE) Nru 1176/2011, adottat ir-Rapport dwar il-Mekkanżmu ta' Twissija, li fih identifikat lill-Ungerija bħala wieħed mill-Istati Membri li għalihom se ssir reviżjoni fil-fond.
            
         
               (6)
            
            
               Il-Parlament Ewropew huwa involut kif dovut fis-Semestru Ewropew, b'konformità mar-Regolament (KE) Nru 1466/97, u, fis-7 ta' Frar 2013, adotta riżoluzzjoni dwar l-impjiegi u l-aspetti soċjali fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir 2013.
            
         
               (7)
            
            
               Fl-14 ta’ Marzu 2013, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u azzjoni biex jitħeġġeġ it-tkabbir. Huwa enfasizza l-ħtieġa li tkun segwita konsolidazzjoni fiskali differenzjata li tiffavorixxi t-tkabbir, li jerġgħu jinġiebu l-kundizzjonijiet normali għas-self fl-ekonomija, li jiġu promossi t-tkabbir u l-kompetittività, li jiġu indirizzati l-qgħad u l-konsegwenzi soċjali tal-kriżi, u li tiġi mmodernizzata l-amministrazzjoni pubblika.
            
         
               (8)
            
            
               Fl-10 ta' April 2013, il-Kummissjoni ppubblikat ir-riżultati tar-reviżjoni fil-fond tagħha għall-Ungerija, b'konformità mal-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Ungerija għaddejja minn żbilanċi makroekonomiċi, li jistħoqqilhom monitoraġġ u jeħtieġu azzjoni ta' politika. B'mod partikolari, l-aġġustament kontinwu tal-pożizzjoni ta' investiment internazzjonali nett negattiva ferm, l-aktar minħabba tnaqqis fl-ingranaġġ fis-settur privat u ambjent tan-negozju dgħajjef, jibqa' jistħoqqlu attenzjoni mill-qrib ħafna sabiex jitnaqqsu r-riskji sinifikanti ta' effetti negattivi ferm fuq il-funzjonament tal-ekonomija
            
         
               (9)
            
            
               Fit-22 ta’ April 2013, l-Ungerija ppreżentat il-Programm Nazzjonali ta’ Riforma tagħha għall-2013 u fl-24 ta' April 2013, il-Programm ta’ Konverġenza tagħha għall-perjodu 2012-2016. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Konverġenza taħt ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li jsejjes it-tbassir baġitarju fil-Programm huwa xi ftit ottimist. Il-projezzjonijiet tat-tkabbir tal-awtoritajiet Ungeriżi għall-2013 u l-2014 ta' 0,7 % u 1,9 % rispettivament huma madwar nofs punt perċentwali ogħla mit-tbassir tar-rebbiegħa mis-servizzi tal-Kummissjoni għall-2013. L-objettiv tal-istrateġija baġitarja deskritt fil-Programm ta’ Konverġenza huwa li jiżgura li l-korrezzjoni sostenibbli tad-defiċit eċċessiv sal-iskadenza tal-2012 ffissata mill-Kunsill b'konformità mar-Rakkomandazzjoni tal-Kunsill taħt il-proċedura ta' defiċit eċċessiv tat-13 ta' Marzu 2012 u r-rispett kontinwu tal-objettiv ta' terminu medju (OTM). L-Ungerija għamlet sforzi fiskali sinifikanti fl-2012 u b'riżultat tad-defiċit tal-baġit ta' 1,9 % tal-PDG mhux talli kisbet il-mira tad-defiċit ta' 2,5 % tal-PDG irrakkomandata mill-Kunsill, iżda qabżitha. Dan kien parzjalment dovut għad-dħul ta' darba addizzjonali ta' 0,2 % tal-PDG lil hinn minn dak id-dħul li kien diġà magħruf meta saret ir-rakkomandazzjoni tal-Kunsill. Madankollu, il-miżuri korrettivi għall-2012 u lil hinn, partikolarment dawk imħabbra fil-ħarifa tal-2012 kienu kkonċentrati l-aktar fuq id-dħul, b'fokus ewlieni fuq setturi magħżula, u għalhekk dan wassal għal dubbji dwar is-sostenibbiltà tal-isforzi ta' konsolidazzjoni. Skont it-tbassir tar-rebbiegħa 2013 mis-servizzi tal-Kummissjoni, hemm bżonn ta' aktar sforzi kemm fl-2013 kif ukoll fl-2014 sabiex jiġi korreġut id-defiċit eċċessiv b'mod sostenibbli. Wara l-pubblikazzjoni tat-tbassir tar-rebbiegħa 2013 mis-servizzi tal-Kummissjoni, il-Gvern adotta pakkett korrettiv ġdid li jiffoka fuq l-aspett tal-infiq, u skont il-valutazzjoni aġġornata tal-Kummissjoni, id-defiċit huwa previst li fl-2013 u l-2014 jibqa' taħt il-livell limitu tal-PDG ta' 3 % permezz tal-miżuri l-ġodda.
               Il-Programm ta’ Konverġenza biddel l-OTM minn bilanċ strutturali ta' - 1,5 % għal - 1,7 % tal-PDG. L-OTM jirrifletti b’mod xieraq ir-rekwiżiti tal-Patt ta’ Stabbiltà u Tkabbir. L-Ungerija rreġistrat bilanċ strutturali ta' 0,7 % tal-PDG fl-2012, jiġifieri ferm ogħla mill-OTM rivedut, u t-tbassir tar-rebbiegħa 2013 mis-servizzi tal-Kummissjoni qed jipprevedi li l-bilanċ strutturali se jibqa' konformi mal-OTM tul iż-żmien imbassar u li se jkun - 1,1 % fl-2013 u 1,8 % fl-2014. Abbażi tal-miżuri adottati wara t-tbassir tar-rebbiegħa 2013 mis-servizzi tal-Kummissjoni, il-bilanċ strutturali għandu mnejn jibqa' ferm ogħla mill-OTM fl-2014 ukoll. Ir-rata ta' tkabbir tan-nefqa tal-gvern fl-2013 u l-2014, bl-esklużjoni tal-miżuri tad-dħul diskrezzjonali, se tkun b'mod ġenerali konformi mar-rata ta' terminu medju referenzjarja tat-tkabbir potenzjali tal-PDG, iżda hija mistennija taqbiżha sew fl-2015 u l-2016. Għaldaqstant, il-valur referenzjarju tan-nefqa taħt il-Patt ta' Stabbiltà u Tkabbir mhux se jintlaħaq f'dawn is-sentejn. Skont il-pjanijiet tal-gvern, il-proporzjoni tad-dejn pubbliku mal-PDG se jibqa' jonqos tul il-perjodu tal-programm mill-79,2 % fl-2012 għal 77,2 % fl-2014 u mbagħad għal 73,4 % fl-2016, jiġifieri se jibqa' 'l fuq minn 60 % tal-valur referenzjarju. B'kuntrast, it-tbassir tar-rebbiegħa 2013 mis-servizzi tal-Kummissjoni, b'kont meħud tar-riskji tal-pjanijiet ta' konsolidazzjoni, il-Kummissjoni qed tistenna tnaqqis marġinali ta' 78,9 % tal-PDG fl-2014 li għandu jkun madwar 0,5 punt perċentwali anqas bil-miżuri korrettivi l-ġodda. L-Ungerija se tkun f'perjodu tranżizzjonali mill-2013 fir-rigward tal-konformità mal-kriterju tad-dejn, u skont it-tbassir tar-rebbiegħa 2013 mis-servizzi tal-Kummissjoni qiegħda tagħmel biżżejjed progress lejn il-konformità mal-kriterju tad-dejn fl-2013 u l-2014.
            
         
               (11)
            
            
               Il-qafas baġitarju ta' terminu medju huwa biss indikattiv biex l-orizzont tal-ippjanar fiskali jiffoka biss fuq is-sena baġitarja attwali. Barra minn hekk, minkejja xi titjib riċenti, il-kompiti mandatorji u r-riżorsi analitiċi tal-Kunsill Fiskali għadhom mhumiex proporzjonati mal-poter għall-veto bla preċedent tiegħu u l-ħtieġa ta' valutazzjoni sistematika ex-post tal-konformità mar-regoli fiskali numeriċi. It-tisħiħ tal-qafas baġitarji ta' terminu medju u t-twessigħ tal-mandat obbligatorju tal-Kunsill Fiskali se jgħinu s-solidità u l-kredibbiltà tal-qafas tal-governanza fiskali li ġie riformat reċentement.
            
         
               (12)
            
            
               Is-settur finanzjarju tal-Ungerija qiegħed inaqqas l-ingranaġġ b'pass mgħaġġel ħafna, parzjalment minħabba xi miżuri ta' politika li ħallew impatt negattiv qawwi fuq il-profitabbiltà tal-banek u kkontribwew għal kundizzjonijiet ta' kreditu stretti. Il-ġestjoni tal-kwalità deterjoranti tal-portfoljo tirrappreżenta waħda mill-akbar sfidi għas-settur finanzjarju, marbut ma' numru dejjem akbar ta' self improduttiv. F'dawn l-aħħar snin, il-Gvern adotta bosta miżuri biex jgħin lis-selliefa tal-muniti barranin, ħafna drabi mingħajr ma kkonsulta mal-partijiet interessati fi ħdan is-settur bankarju. Madankollu, dawk il-miżuri ma kinux dejjem immirati lejn selliefa f'diffikultà. L-adozzjoni ta' sensiela ta' miżuri f'qasir żmien hemm mnejn iżżid id-dannu morali fost is-selliefa minħabba l-aspettativa kontinwa ta' aktar għajnuna mill-gvern. Il-kriżi finanzjarja globali wriet l-estent safejn is-sistema bankarja eżistenti kapaċi ġġiegħel lill-awtoritajiet nazzjonali jaġixxu biex jissalvagwardjaw l-istabbiltà finanzjarja. L-ewwel programm ta' assistenza finanzjarja għall-Ungerija sostna l-ħtieġa ta' superviżjoni tal-ogħla livell u l-għoti ta' setgħat ta' emerġenza effettivi lis-superviżur finanzjarju u t-twaqqif ta' mekkaniżmu ta' riżoluzzjoni. Minkejja li tul dawn l-aħħar tliet snin is-setgħat tal-Awtorità Ungeriża tas-Superviżjoni Finanzjarja żdiedu b'mod sostanzjali, il-leġiżlatur għadu ma fornihiex b'biżżejjed setgħat ta' monitoraġġ.
            
         
               (13)
            
            
               L-Ungerija ma segwietx ir-rakkomandazzjoni tal-2012 biex tistabbilixxi qafas stabbli u mhux distortiv għat-tassazzjoni tal-korporazzjonijiet u żiedet il-piż tat-taxxa fuq setturi tal-korporazzjonijiet magħżula billi introduċiet aktar soprataxxi settorjali permanenti. Filwaqt li t-taxxa fuq in-negozji ż-żgħar ġodda introdotta bħala parti mill-Att tal-Protezzjoni tal-Impjiegi għandha disinn favorevoli, l-eżistenza ta' bosta rati tat-taxxa differenti matul is-setturi korporattivi tfixkel l-allokazzjoni effettiva tar-riżorsi u tolqot l-investiment u s-self. L-introduzzjoni ta' rati mnaqqsa tal-kontribuzzjoni tas-sigurtà soċjali skont l-Att tal-Protezzjoni tal-Impjiegi hija pass fid-direzzjoni t-tajba biex jitnaqqas il-porzjon tat-taxxa fuq ix-xogħol. Madankollu, il-porzjon tat-taxxa fuq il-persuni b'paga baxxa għadu għoli u r-raffinament tas-sistema biex dan il-grupp jintlaqat aħjar huwa mixtieq. L-Ungerija qed tippjana wkoll li tindirizza n-nuqqas ta' konformità mat-taxxa b'bosta miżuri bħall-konnessjoni obbligatorja tal-cash registers kollha mal-awtoritajiet tat-taxxa. Rigward it-tassazzjoni fuq l-enerġija, il-miżuri meħuda ma jipprovdux inċentivi għat-tnaqqis tal-konsum tal-enerġija u għandhom effetti distortivi.
            
         
               (14)
            
            
               Minkejja t-titjib reċenti, ir-rata baxxa ta' impjieg hija marbuta mar-rata baxxa ħafna ta' parteċipazzjoni fis-suq tax-xogħol. Il-qgħad fost iż-żgħażagħ żdied minn 11 % fl-2001 għal 28,1 % fl-2012. L-Iskema Pubblika tal-Impjiegi tuża l-biċċa l-kbira tar-riżorsi baġitarji biex tipprovdi lill-persuni li ilhom qiegħda b'introjtu marbut max-xogħol minflok b'benefiċċji soċjali, minkejja li l-benefiċċji fit-tul fuq l-impjegabbiltà għadhom ma ġewx pruvati. L-Ungerija saħħet il-politiki attivi tas-suq tax-xogħol iżda ċerti persuni żvantaġġati għandu jkollhom aktar aċċess għalihom. Il-parteċipazzjoni tal-adulti fit-tagħlim tul il-ħajja għadha waħda mill-iktar baxxi fl-Unjoni. F'dawn l-aħħar ħames snin, ir-rata ta' impjieg tan-nisa baqgħet bejn wieħed u ieħor fl-istess livell baxx. Sabiex in-nisa jiġu mħeġġa jieħdu sehem fis-suq tax-xogħol, il-Gvern espanda l-faċilitajiet tal-kura tat-tfal u ppromwova arranġamenti flessibbli fuq ix-xogħol. Is-sitwazzjoni soċjali tibqa' sejra lura: 31 % tal-popolazzjoni tinsab f'riskju ta' faqaw jew esklużjoni soċjali u persentaġġ għoli ta' nies qed jaffaċċjaw deprivazzjoni materjali kbira. Il-faqar jibqa' jolqot b'mod disproprozjonat it-territorji u l-komunitajiet żvantaġġati, b'mod partikolari r-Roma.
            
         
               (15)
            
            
               L-ambjent tan-ngeozju fl-Ungerija ilu sejjer lura tul dawn l-aħħar snin kaġun ta' sensiela ta' miżuri fosthom restrizzjonijiet għall-investituri u qafas regolatorju instabbli. Ir-restrizzjonijiet riċenti li laqtu b'mod disproporzjonat lill-investituri barranin huma mmirati l-aktar fuq is-settur tas-servizzi, inklużi dak tal-bejgħ bl-imnut. Il-Programm għal Stat Sempliċi jinkludi 114-il miżura biex jitnaqqas il-piż amministrattiv fuq in-negozji b'madwar HUF 500 biljun iżda l-implimentazzjoni tiegħu ttardjat xi ftit. Livelli baxxi ta' kompetizzjoni fil-prokurament pubbliku jippersistu, minkejja li daħlet fis-seħħ liġi ġdida fl-1 ta' Jannar 2012. Il-Programm Anti-Korruzzjoni huwa element ċentrali tal-Programm Magyary. Madankollu, billi l-Programm Anti-Korruzzjoni qed jiffoka fuq l-amministrazzjoni pubblika, ma jindirizzax la l-kwistjoni ta' infurzar tal-liġi insuffiċjenti f'dan il-qasam u lanqas il-kontrolli aktar stretti fuq l-iffinanzjar tal-partijiet, qasam ewlieni ta' tħassib. Minkejja l-implimentazzjoni ta' ċerti azzjonijiet ewlenin diġà qed issir, ħafna mill-passi mħabbra għadhom ma twettqux. In-nuqqas ta' monitoraġġ tal-miżuri implimentati jibqa' problematiku wkoll. L-iżvilupp fl-Ungerija fl-2012 u l-2013 żiedu t-tħassib fir-rigward tal-indipendenza tal-ġudikatura. It-Tabella ta' Valutazzjoni tal-Unjoni tar-Riċerka tikklasifika lill-Ungerija bħala innovatur moderat L-investimenti mis-settur tan-negozju fir-riċerka u żvilupp (R&Ż) isiru l-aktar minn-intrapriżi b'sidien barranin.
            
         
               (16)
            
            
               L-Ungerija rnexxielha tnaqqas in-numru ta' dawk li jitilqu l-iskola kmieni. Peress li għad hemm differenzi reġjonali kbar, l-elementi l-ġodda tas-sistema ċentralizzata tal-edukazzjoni pubblika, jekk ma jiġux implimentat bir-reqqa, jaf iħallu impatt negattiv u jżidu l-inugwaljanzi u s-segregazzjoni soċjali. Għalkemm in-numru ta' studenti li qed jipparteċipaw fl-edukazzjoni għolja żdied b'mod sinifikanti f'dawn l-aħħar snin, jonqos xi jsir biex tintleħaq il-medja tal-UE u l-mira nazzjonali ta' Ewropa 2020. Għandu jiġi żgurat li r-riforma tal-edukazzjoni għolja li għaddejja bħalissa ttejjeb l-aċċess għall-istudenti żvantaġġati.
            
         
               (17)
            
            
               L-implimentazzjoni tal-miżuri inkluża fil-Pjan Szell Kalman, li hija mmirata biex tittejjeb il-prestazzjoni u l-kosteffettività tat-trasport pubbliku, hija suxxettibli għal dewmien konsiderevoli u n-nuqqas ta' strateġija komprensiva tat-trasport tfixkel is-sostenibbiltà finanzjarja tas-sistema tat-trasport. Filwaqt li l-Ungerija żiedet b'mod adegwat l-interkonnessjonijiet tal-qafas tal-elettriku mal-ġirien tagħha kif irrakkomandat fl-2012, in-nuqqas ta' indipendenza tar-regolatur tal-enerġija fl-iffissar tat-tariffi tal-enerġija u s-sehem għoli ta' prezzijiet regolati tal-enerġija fost il-konsumaturi domestiċi u l-impriżi żgħar u ta' daqs medju (SMEs) jibqgħu ta' tħassib.
            
         
               (18)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Ungerija. Hija vvalutat l-Programm Nazzjonali ta’ Riforma u l-Programm ta’ Konverġenza, u ppreżentat reviżjoni fil-fond. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Ungerija, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjoni tagħha skont is-Semestru Ewropew huma riflessi fir-rakkomandazzjonijiet (1) sa (7) hawn taħt.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza tal-Ungerija, u l-opinjoni tiegħu (5) hija riflessa b’mod partikolari fir-rakkamondazzjoni (1) hawn taħt.
            
         
               (20)
            
            
               Fid-dawl tar-riżultati tar-reviżjoni fil-fond tal-Kummissjoni u ta’ din il-valutazzjoni, il-Kunsill eżamina l-Programm ta’ Riforma Nazzjonali u l-Programm ta’ Konverġenza. Ir-rakkomandazzjonijiet tiegħu fl-Artikolu 6 tar-Regolament (UE) Nru 1176/2011 huma riflessi b’mod partikolari fir-rakkomandazzjonijiet (1), (2), (3), (4) (5) u (7) hawn taħt,
            
         B’DAN JIRRAKKOMANDA li l-Ungerija tieħu azzjoni fil-perijodu 2013-2014 sabiex:
   
               1.
            
            
               Timplimenta strateġija fiskali kredibbli u li tiffavorixxi t-tkabbir billi tispeċifika l-miżuri meħtieġa li jiffukaw fuq it-tfaddil mill-infiq u żżomm pożizzjoni fiskali soda fil-konformità mal-OTM tul iż-żmien previst tal-Programm ta’ Konverġenza. Billi tibni fuq il-passi msemmija hawn fuq, tqiegħed il-proporzjon tad-dejn tal-amministrazzjoni pubblika fi proċess sod ta' tnaqqis, anke bil-ħsieb li tnaqqas l-iżbilanċi makroekonomiċi akkumulati. Ittejjeb il-qafas baġitarji ta' terminu medju billi tagħmlu aktar vinkolanti u billi torbtu aktar mill-qrib mar-regoli fiskali numeriċi. Twessa' l-mandat obbligatorju u żżid it-trasparenza tal-Kunsill Fiskali, anke permezz tal-monitoraġġ sistematiku ex-post tal-konformità mar-regoli fiskali numeriċi kif ukoll il-preparazzjoni tat-tbassir makrofiskali regolari u l-valutazzjonijiet tal-impatt ta' proposti importanti ta' politika.
            
         
               2.
            
            
               Tgħin biex jerġa' jiġi instawrat is-self normali lill-ekonomija, prinċipalment billi ttejjeb il-kapaċità ta' akkumulazzjon kapitali fis-settur finanzjarju, fost l-oħrajn billi tnaqqas il-piż żejjed li hemm fuqha bħalissa. Ittejjeb il-kwalità tal-portfoljo billi tneħħi l-assi l-ħżiena mill-karta bilanċjali tal-banek, tikkonsulta mill-qrib mal-partijiet interessati dwar inizjattivi ta' politika ġdida u tiżgura li l-miżuri l-ġodda ta' politika ma jżidux il-periklu morali fost is-selliefa. Iżżid ir-regolar u s-superviżjoni finanzjarji, partikolarment billi tagħti aktar setgħat ta' emerġenza effettivi lill-Awtorità Ungeriża ta' Superviżjoni Finanzjarja u billi twaqqaf reġim ta' riżoluzzjoni bankarja.
            
         
               3.
            
            
               Tiżgura sistema tat-taxxa korporattiva stabbli, aktar bilanċjata u prevedibbli. Tissimplifika t-tassazzjoni korporattiva u tnaqqas id-distorsjonijiet tal-allokazzjoni tar-riżorsi li nħolqu kaġun tat-taxxi speċifiċi għas-setturi, sabiex trawwem it-tkabbir u tkattar l-impjiegi. Tkompli tagħmel it-tassazzjoni tax-xogħol aktar favorevoli għall-impjiegi billi ttaffi l-piż tat-taxxa fuq il-persuni b'paga baxxa, fost l-oħrajn billi tirfina l-kriterji tal-eliġibbiltà għall-Att ta' Protezzjoni tal-Impjiegi, u billi tmexxi it-tassazzjoni għal taxxi ambjentali. Timplimenta bis-sħiħ u tħaffef il-miżuri diġà mħabbra biex ittejjeb il-konformità mat-taxxa u tnaqqas l-ispejjeż tal-konformità mat-taxxa.
            
         
               4.
            
            
               Tindirizza il-qgħad fost iż-żgħażagħ, pereżempju permezz tal-Garanzija għaż-Żgħażagħ (6). Issaħħaħ il-miżuri attivi tal-politika tas-suq tax-xogħol u ttejjeb is-sistema tal-profili tal-klijenti tas-Servizz Pubbliku tal-Impjiegi. Tnaqqas id-dominanza tal-iskema pubblika tax-xogħol fi ħdan il-miżuri tal-impjieg u ssaħħaħ l-elementi tal-attivazzjoni tiegħu. Issaħħaħ il-programmi tat-taħriġ biex ittejjeb il-parteċipazzjoni fit-tagħlim tul il-ħajja. Tkompli tkabbar il-faċilitajiet tal-kura tat-tfal biex tħeġġeġ il-parteċipazzjoni femminili. Tiżgura li l-objettiv tal-Istrateġija Nazzjonali tal-Inklużjoni Soċjali tiġi integrata fl-oqsma ta' politika kollha sabiex jitnaqqas il-faqar, b'mod partikolari fost it-tfal u r-Roma.
            
         
               5.
            
            
               Toħloq ambjent ta' negozju ta' appoġġ, b'mod partikolari biex terġa' tistabbilixxi ambjent attraenti għall-investituri barranin diretti, billi tagħmel il-qafas regolatorju aktar stabbli u billi trawwem il-kompetizzjoni fis-suq. Tiżgura l-implimentazzjoni sħiħa tal-miżuri maħsuba biex inaqqsu l-piż amministrattiv, ittejjeb il-kompetizzjoni fl-akkwist pubbliku u tieħu aktar miżuri adegwati biex tindirizza l-korruzzjoni. Issaħħaħ aktar il-ġudikatura. Tneħħi l-ostakli introdotti dan l-aħħar fis-settur tas-servizzi, inkluż fis-servizzi tal-bejgħ bl-imnut. Tipprovdi inċentivi mmirati biex tappoġġja l-intrapriżi innovattivi.
            
         
               6.
            
            
               Timplimenta strateġija nazzjonali dwar it-tluq bikri mill-iskola u tiżgura li s-sistema edukattiva tipprovdi liż-żgħażagħ tagħha bi kwalifiki, kompetenzi u ħiliet rilevanti għas-suq tax-xogħol. Ittejjeb l-aċċess għal edukazzjoni tradizzjonali inklużiva, għal dawk li huma żvantaġġati, b'mod partikolari r-Roma. Tappoġġja t-tranżizzjoni bejn l-istadji differenti tal-edukazzjoni u s-suq tax-xogħol Timplimenta riforma fl-edukazzjoni għolja li tippermetti kisba terzjarja akbar, b'mod partikolari għal studenti żvantaġġati.
            
         
               7.
            
            
               Tneħħi b'mod gradwali l-prezzijiet tal-enerġija regolati filwaqt li tiżgura l-protezzjoni effettiva ta' konsumaturi ekonomikament vulnerabbli. Tieħu aktar passi biex tiżgura l-indipendenza tar-regolatur nazzjonali. Tiżgura s-sostenibbiltà finanzjarja tal-intrapriżi tal-gvern fis-settur tat-trasport billi tnaqqas l-ispejjeż operattivi u żżid id-dħul.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2013 permezz tad-Deċiżjoni tal-Kunsill 2013/208/UE tat-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (4)  ĠU C 219, 24.7.2012, p. 40.
   
      (5)  Taħt l-Artikolu 9(2) tar-Regolament (KE) Nru 1466/97.
   
      (6)  Stabbilita permezz tar-Rakkomandazzjoni tal-Kunsill tat-22 ta' April 2013 (ĠU C 120, 26.4.2013, p. 1).